Både Lillestrøm og Tromsø dropper inngangspenger når lagene har hver sin skjebnekamp i nedrykksstriden i Tippeligaen søndag.

LSK har fått luft under vingene etter to strake seirer og klatret til kvalikplassen på tabellen med søndagens 2-1-seier over Brann i Bergen.

Søndag kan mannskapet til Arne Erlandsen ta et nytt skritt i retning fornyet kontrakt på øverste nivå i norsk fotball. Nedrykksklare Start er motstander på Åråsen, og nå rustes det for å fylle arenaen.

– Vi vil heller fylle stadion enn å ha 6000 tilskuere som betaler full pris i denne kampen. Erfaringsmessig vet vi at det betyr mye for spillerne at det er mye folk på tribunen, sier daglig leder Robert Lauritsen til Romerikes Blad.

I samarbeid med klubbens hovedsponsor lar dermed LSK-ledelsen billettlukene stå ubemannet kommende søndag.

Også Tromsø bruker samme taktikk for å fylle opp Alfheim når nedrykksrival Vålerenga kommer på besøk. TIL har 30 poeng og ligger rett over LSK på tabellen.



VIF har ett poeng mer enn søndagens motstander.



(©NTB)